“นกแอร์” ส่อชวดค่าตั๋ว ส.ส.ชุดเก่า 113 ราย ค้างชำระ สภาฯชี้จ่ายไม่ได้ ไม่มีหลักฐานเดินทาง
“นกแอร์” ส่อชวดค่าตั๋ว ส.ส.ชุดเก่า 113 ราย ค้างชำระ หลัง "ชวน หลีกภัย" เผยสภาฯ จ่ายแทนไม่ได้ ชี้ไม่มีหลักฐานเดินทาง
“นกแอร์” ส่อชวดค่าตั๋ว ส.ส.ชุดเก่า 113 ราย ค้างชำระ หลัง "ชวน หลีกภัย" เผยสภาฯ จ่ายแทนไม่ได้ ชี้ไม่มีหลักฐานเดินทาง
11 ส.ค. 2563

ผู้สื่อข่าวรายงานความคืบหน้ากรณีที่บริษัท สายการบินนกแอร์ จำกัด(มหาชน) หรือ NOK ได้ทำหนังสือเรื่องการติดตามยอดค้างชำระกรณีไม่เดินทางของสมาชิกสภาผู้แทนราษฎร (ส.ส.) ที่มียอดค้างชำระของ ส.ส.และอดีต ส.ส.ปี 2555-2556 ซึ่งเป็นช่วงท้ายของสภาผู้แทนราษฎรในสมัยที่แล้วทั้งสิ้น 113 ราย ยอดหนี้รวม 3,522,419.53 บาท
โดยระบุว่า เมื่อช่วงเช้าวันนี้ (11 ส.ค.63) นายชวน หลีกภัย ประธานสภาผู้แทนราษฎร ได้กล่าวถึงกรณีดังกล่าวว่า เป็นเรื่องที่เกิดขึ้นตั้งแต่สภาฯ ชุดก่อน ซึ่งตนได้ย้ำมาตลอดให้สมาชิกระมัดระวัง หากมีการจองตั๋วเครื่องบินแล้วไม่ได้เดินทางให้ดำเนินการยกเลิก ไม่เช่นนั้นจะกลายเป็นหนี้ที่สภาฯ ไม่สามารถรับผิดชอบได้
ทั้งนี้ เมื่อปีที่แล้วก็มีสายการบินทำเรื่องมาให้สภาฯ รับผิดชอบ ซึ่งจากการพูดคุย สภาฯ ไม่สามารถรับผิดชอบได้เพราะไม่มีการเดินทาง แต่หากมีหลักฐานการเดินทาง สภาฯ ก็พร้อมที่จะรับผิดชอบค่าใช้จ่าย
ส่วนการทวงหนี้นั้นทางสายการบินได้แจ้งมายังสำนักงานเลขาธิการสภาผู้แทนราษฎรแล้ว และสภาฯ ได้ยืนยันกับทางสายการบินแล้วว่าหากไม่มีการเดินทาง สภาฯ ก็ไม่สามารถรับผิดชอบค่าใช้จ่ายได้ จึงจำเป็นจะต้องแจ้งไปยังตัวบุคคล อย่างไรก็ตาม หนี้ที่เกิดขึ้นเป็นหนี้เก่าในอดีตไม่ได้เกิดขึ้นในสภาฯ ชุดปัจจุบัน